title: 2007/820/CE: Decizia Consiliului din 8 noiembrie 2007 privind încheierea Acordului dintre Comunitatea Europeană și Bosnia și Herțegovina privind readmisia persoanelor aflate în situație de ședere ilegală

text:
               19.12.2007

               RO

               Jurnalul Oficial al Uniunii Europene

               L 334/65

         DECIZIA CONSILIULUI
   din 8 noiembrie 2007
   privind încheierea Acordului dintre Comunitatea Europeană și Bosnia și Herțegovina privind readmisia persoanelor aflate în situație de ședere ilegală
   (2007/820/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 63 punctul 3 litera (b), coroborat cu articolul 300 alineatul (2) primul paragraf prima teză și articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European (1),
   întrucât:

               (1)

               Comisia a negociat, în numele Comunității Europene, un acord cu Bosnia și Herțegovina privind readmisia persoanelor aflate în situație de ședere ilegală.

               (2)

               Acordul a fost semnat, în numele Comunității Europene, la 18 septembrie 2007, sub rezerva eventualei sale încheieri la o dată ulterioară, în conformitate cu decizia Consiliului adoptată la 18 septembrie 2007.

               (3)

               Acordul ar trebui aprobat.

               (4)

               Acordul instituie un Comitet mixt privind readmisia care își poate stabili regulamentul de procedură. Este necesar să se prevadă o procedură simplificată pentru stabilirea poziției Comunității în acest caz.

               (5)

               În conformitate cu articolul 3 din Protocolul privind poziția Regatului Unit și a Irlandei anexat la Tratatul privind Uniunea Europeană și la Tratatul de instituire a Comunității Europene, Regatul Unit și-a exprimat dorința de a participa la adoptarea și aplicarea prezentei decizii.

               (6)

               În conformitate cu articolele 1 și 2 din Protocolul privind poziția Regatului Unit și a Irlandei anexat la Tratatul privind Uniunea Europeană și la Tratatul de instituire a Comunității Europene și fără a aduce atingere articolului 4 din respectivul protocol, Irlanda nu participă la adoptarea prezentei decizii, nu își asumă obligații în temeiul prezentei decizii și aceasta nu i se aplică.

               (7)

               În conformitate cu articolele 1 și 2 din Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la adoptarea prezentei decizii, nu își asumă obligații în temeiul prezentei decizii și aceasta nu i se aplică,

         DECIDE:
   Articolul 1
   Acordul dintre Comunitatea Europeană și Bosnia și Herțegovina privind readmisia persoanelor aflate în situație de ședere ilegală se aprobă prin prezenta decizie în numele Comunității.
   Textul acordului se atașează la prezenta decizie.
   Articolul 2
   Președintele Consiliului procedează la notificarea prevăzută la articolul 22 alineatul (2) din acord (2).
   Articolul 3
   Comisia reprezintă Comunitatea în cadrul Comitetului mixt privind readmisia instituit prin articolul 18 din acord.
   Articolul 4
   După consultarea unui comitet special desemnat de către Consiliu, Comisia adoptă poziția Comunității în cadrul Comitetului mixt privind readmisia în ceea ce privește adoptarea regulamentului de procedură al acestui comitet, astfel cum este prevăzut la articolul 18 alineatul (5) din acord.
   Articolul 5
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 8 noiembrie 2007.

            Pentru Consiliu

            Președintele

         R. PEREIRA

      (1)  Aviz adoptat la 24 octombrie 2007 (nepublicat încă în Jurnalul Oficial).

      (2)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.
   ACORD
   între Comunitatea Europeană și Bosnia și Herțegovina privind readmisia persoanelor aflate în situație de ședere ilegală
   ÎNALTELE PĂRȚI CONTRACTANTE,
   COMUNITATEA EUROPEANĂ, denumită în continuare „Comunitatea”,
   și
   BOSNIA ȘI HERȚEGOVINA,
   HOTĂRÂTE să își consolideze cooperarea pentru a combate mai eficient imigrarea ilegală,
   DORIND să instituie, prin prezentul acord și pe bază de reciprocitate, proceduri rapide și eficiente de identificare și de repatriere în siguranță și în ordine a persoanelor care nu îndeplinesc sau care nu mai îndeplinesc condițiile de intrare, de prezență sau de ședere pe teritoriul Bosniei și Herțegovinei sau al unui stat membru al Uniunii Europene și să faciliteze tranzitul acestor persoane, în spirit de cooperare;
   SUBLINIIND faptul că prezentul acord nu aduce atingere drepturilor, obligațiilor și responsabilităților Comunității, statelor membre ale Uniunii Europene și Bosniei și Herțegovinei care decurg din dreptul internațional și, în special, din Convenția europeană pentru apărarea drepturilor omului și a libertăților fundamentale din 4 noiembrie 1950 și din Convenția privind statutul refugiaților din 28 iulie 1951;
   AVÂND ÎN VEDERE că dispozițiile prezentului acord, care intră sub incidența titlului IV din Tratatul de instituire a Comunității Europene, nu se aplică Regatului Danemarcei, în conformitate cu Protocolul privind poziția Danemarcei anexat la Tratatul privind Uniunea Europeană și la Tratatul de instituire a Comunității Europene,
   CONVIN DUPĂ CUM URMEAZĂ:
   Articolul 1
   Definiții
   În sensul prezentului acord:

               (a)

               „părți contractante” înseamnă Bosnia și Herțegovina și Comunitatea;

               (b)

               „resortisant al Bosniei și Herțegovinei” înseamnă orice persoană care are cetățenia Republicii Bosnia și Herțegovina în conformitate cu legislația internă a acesteia;

               (c)

               „resortisant al unui stat membru” înseamnă orice persoană care are cetățenia unui stat membru, în sensul definiției comunitare;

               (d)

               „stat membru” înseamnă orice stat membru al Uniunii Europene, cu excepția Regatului Danemarcei;

               (e)

               „resortisant al unei țări terțe” înseamnă orice persoană care are altă cetățenie decât cetățenia Bosniei și Herțegovinei sau a unuia dintre statele membre;

               (f)

               „apatrid” înseamnă orice persoană fără cetățenie;

               (g)

               „permis de ședere” înseamnă orice permis, de orice tip, eliberat de Bosnia și Herțegovina sau de unul dintre statele membre, care dă drept de ședere unei persoane pe teritoriul său. Nu intră sub incidența acestei definiții permisele temporare de ședere pe aceste teritorii, care se acordă în cadrul soluționării unei cereri de azil sau a unei cereri de permis de ședere;

               (h)

               „viză” înseamnă o autorizație eliberată sau o decizie luată de Bosnia și Herțegovina sau de unul dintre statele membre, necesară pentru a intra pe teritoriul său sau pentru a-l tranzita. Aceasta nu include viza de tranzit aeroportuar;

               (i)

               „stat solicitant” înseamnă statul (Bosnia și Herțegovina sau unul dintre statele membre) care prezintă o cerere de readmisie în conformitate cu articolul 7 sau o cerere de tranzit în conformitate cu articolul 14 din prezentul acord;

               (j)

               „stat solicitat” înseamnă statul (Bosnia și Herțegovina sau unul dintre statele membre) căruia îi este adresată o cerere de readmisie în conformitate cu articolul 7 sau o cerere de tranzit în conformitate cu articolul 14 din prezentul acord;

               (k)

               „autoritate competentă” înseamnă orice autoritate națională din Bosnia și Herțegovina sau dintr-un stat membru însărcinată cu punerea în aplicare a prezentului acord în conformitate cu articolul 19 alineatul (1) litera (a) din prezentul acord;

               (l)

               „tranzit” înseamnă trecerea unui resortisant al unei țări terțe sau a unui apatrid prin teritoriul statului solicitat în timpul deplasării acestuia din statul solicitant către țara de destinație.

         SECȚIUNEA I
   OBLIGAȚIILE DE READMISIE ALE BOSNIEI ȘI HERȚEGOVINEI
   Articolul 2
   Readmisia resortisanților proprii
   (1)   La cererea unui stat membru și fără alte formalități decât cele prevăzute în prezentul acord, Bosnia și Herțegovina readmite toate persoanele care nu îndeplinesc sau nu mai îndeplinesc condițiile în vigoare pentru intrarea, prezența sau șederea pe teritoriul statului membru solicitant, cu condiția să se dovedească sau să se poată prezuma în mod întemeiat, pe baza prezentării unor dovezi prima facie, că sunt resortisanți ai Bosniei și Herțegovinei.
   (2)   Bosnia și Herțegovina readmite, de asemenea:

               —

               copiii minori necăsătoriți ai persoanelor menționate la alineatul (1), indiferent de locul de naștere sau de cetățenia acestora, cu excepția cazului în care au drept de ședere independent în statul membru solicitant;

               —

               soții/soțiile, care au altă cetățenie, ai/ale persoanelor menționate la alineatul (1), cu condiția să aibă dreptul de a intra și a rămâne sau să dobândească dreptul de a intra și a rămâne pe teritoriul Bosniei și Herțegovinei, cu excepția cazului în care au drept de ședere independent în statul membru solicitant.

         (3)   Bosnia și Herțegovina readmite, de asemenea, persoanele cărora li s-a retras cetățenia Bosniei și Herțegovinei sau care au renunțat la aceasta de la intrarea pe teritoriul unui stat membru, cu excepția cazului în care persoanele respective au primit cel puțin asigurarea naturalizării de către statul membru în cauză.
   (4)   După aprobarea cererii de readmisie de către Bosnia și Herțegovina, misiunea diplomatică sau oficiul consular competent al Bosniei și Herțegovinei eliberează de îndată și cel târziu în 3 zile lucrătoare documentul de călătorie necesar pentru repatrierea persoanei care urmează să fie readmisă, a cărui perioadă de valabilitate este de 20 de zile. În cazul în care, din motive de drept sau de fapt, persoana în cauză nu poate fi transferată în cursul perioadei de valabilitate a documentului de călătorie eliberat inițial, misiunea diplomatică sau oficiul consular competent al Bosniei și Herțegovinei eliberează, în termen de 14 zile calendaristice, un nou document de călătorie cu aceeași perioadă de valabilitate. În cazul în care Bosnia și Herțegovina nu eliberează un nou document de călătorie în termen de 14 zile calendaristice, se consideră că aceasta a acceptat utilizarea documentului de călătorie standard al UE în vederea expulzării (1).
   (5)   În cazul în care persoana care urmează să fie readmisă are, pe lângă cetățenia Bosniei și Herțegovinei, cetățenia unui stat terț, statul membru solicitant ia în considerare preferința persoanei în cauză în ceea ce privește statul în care să fie readmisă.
   Articolul 3
   Readmisia resortisanților țărilor terțe și a apatrizilor
   (1)   La cererea unui stat membru și fără alte formalități decât cele prevăzute în prezentul acord, Bosnia și Herțegovina readmite toți resortisanții țărilor terțe sau apatrizii care nu îndeplinesc sau nu mai îndeplinesc condițiile în vigoare pentru intrarea, prezența sau șederea pe teritoriul statului membru solicitant, cu condiția să se dovedească sau să se poată prezuma în mod întemeiat pe baza prezentării unor dovezi prima facie că persoanele în cauză:

               (a)

               dețin sau dețineau la data intrării o viză valabilă sau un permis de ședere valabil eliberate de Bosnia și Herțegovina; sau

               (b)

               au intrat ilegal și direct pe teritoriul statelor membre după o perioadă de ședere pe teritoriul Bosniei și Herțegovinei sau după tranzitarea acestuia.

         (2)   Obligația de readmisie prevăzută la alineatul (1) nu se aplică în următoarele cazuri:

               (a)

               resortisantul țării terțe sau apatridul a efectuat numai un tranzit printr-un aeroport internațional al Bosniei și Herțegovinei; sau

               (b)

               statul membru solicitant a eliberat resortisantului țării terțe sau apatridului, înainte sau după intrarea acestuia pe teritoriul său, o viză sau un permis de ședere, cu excepția cazului în care:

                           —

                           persoana în cauză deține o viză sau un permis de ședere eliberat de Bosnia și Herțegovina care are o perioadă de valabilitate mai lungă; sau

                           —

                           viza sau permisul de ședere eliberat de statul membru solicitant a fost obținut cu ajutorul unor documente false sau falsificate ori prin fals în declarații; sau

                           —

                           persoana în cauză nu respectă una dintre condițiile aferente vizei.

         (3)   Bosnia și Herțegovina readmite, de asemenea, la cererea unui stat membru, foști resortisanți ai Republicii Socialiste Federative Iugoslavia care nu au dobândit altă cetățenie și al căror loc de naștere și domiciliu la 6 aprilie 1992 era pe teritoriul Bosniei și Herțegovinei.
   (4)   După aprobarea cererii de readmisie de către Bosnia și Herțegovina, statul membru solicitant eliberează persoanei a cărei readmisie a fost acceptată documentul de călătorie standard al UE în vederea expulzării (1).
   SECȚIUNEA II
   OBLIGAȚIILE DE READMISIE ALE COMUNITĂȚII
   Articolul 4
   Readmisia resortisanților proprii
   (1)   La cererea Bosniei și Herțegovinei și fără alte formalități decât cele prevăzute în prezentul acord, un stat membru readmite pe teritoriul său toate persoanele care nu îndeplinesc sau nu mai îndeplinesc condițiile în vigoare pentru intrarea, prezența sau șederea pe teritoriul Bosniei și Herțegovinei, cu condiția să se dovedească sau să se poată prezuma în mod întemeiat, pe baza prezentării unor dovezi prima facie, că persoanele în cauză sunt resortisanți ai statului membru respectiv.
   (2)   Un stat membru readmite, de asemenea:

               —

               copiii minori necăsătoriți ai persoanelor menționate la alineatul (1), indiferent de locul de naștere sau de cetățenia acestora, cu excepția cazului în care au drept de ședere independent în Bosnia și Herțegovina;

               —

               soții/soțiile, care au altă cetățenie, ai/ale persoanelor menționate la alineatul (1), cu condiția să aibă dreptul de a intra și a rămâne sau să dobândească dreptul de a intra și a rămâne pe teritoriul statului membru solicitat, cu excepția cazului în care au drept de ședere independent în Bosnia și Herțegovina.

         (3)   Un stat membru readmite, de asemenea, persoanele cărora li s-a retras cetățenia unui stat membru sau care au renunțat la aceasta de la intrarea pe teritoriul Bosniei și Herțegovinei, cu excepția cazului în care persoanele respective au primit cel puțin asigurarea naturalizării de către Bosnia și Herțegovina.
   (4)   După aprobarea cererii de readmisie de către statul membru solicitat, misiunea diplomatică sau oficiul consular competent al statului membru în cauză eliberează de îndată și cel târziu în termen de 3 zile lucrătoare documentul de călătorie necesar pentru repatrierea persoanei care urmează să fie readmisă, a cărui perioadă de valabilitate este de cel puțin 3 luni. În cazul în care, din motive de drept sau de fapt, persoana în cauză nu poate fi transferată în cursul perioadei de valabilitate a documentului de călătorie eliberat inițial, misiunea diplomatică sau oficiul consular competent al statului membru în cauză eliberează, în termen de 14 zile calendaristice, un nou document de călătorie cu aceeași perioadă de valabilitate.
   (5)   În cazul în care persoana care urmează să fie readmisă are, pe lângă cetățenia statului membru solicitat, cetățenia unui stat terț, Bosnia și Herțegovina ia în considerare preferința persoanei în cauză în ceea ce privește statul în care să fie readmisă.
   Articolul 5
   Readmisia resortisanților țărilor terțe și a apatrizilor
   (1)   La solicitarea Bosniei și Herțegovinei și fără alte formalități decât cele prevăzute în prezentul acord, un stat membru readmite pe teritoriul său toți resortisanții unei țari terțe sau apatrizii care nu îndeplinesc sau nu mai îndeplinesc condițiile în vigoare pentru intrarea, prezența sau șederea pe teritoriul Bosniei și Herțegovinei, cu condiția să se dovedească sau să se poată prezuma în mod întemeiat, pe baza prezentării unor dovezi prima facie, că persoanele în cauză:

               (a)

               dețin sau dețineau la data intrării o viză valabilă sau un permis de ședere valabil eliberate de statul membru solicitat; sau

               (b)

               au intrat ilegal și direct pe teritoriul Bosniei și Herțegovinei după o perioadă de ședere pe teritoriul statului membru solicitat sau după tranzitarea acestuia.

         (2)   Obligația de readmisie prevăzută la alineatul (1) nu se aplică în următoarele cazuri:

               (a)

               resortisantul țării terțe sau apatridul a efectuat numai un tranzit printr-un aeroport internațional al statului membru solicitat; sau

               (b)

               Bosnia și Herțegovina a eliberat resortisantului țării terțe sau apatridului, înainte sau după intrarea acestuia pe teritoriul său, o viză sau un permis de ședere, cu excepția cazului în care:

                           —

                           persoana în cauză deține o viză sau un permis de ședere eliberat de statul membru solicitat, care expiră la o dată ulterioară; sau

                           —

                           viza sau permisul de ședere eliberat de Bosnia și Herțegovina a fost obținut cu ajutorul unor documente false sau falsificate ori prin fals în declarații;

                           —

                           persoana în cauză nu respectă una dintre condițiile aferente vizei.

         (3)   Obligația de readmisie prevăzută la alineatul (1) revine statului membru care a eliberat viza sau permisul de ședere. În cazul în care două sau mai multe state membre au eliberat o viză sau un permis de ședere, obligația de readmisie prevăzută la alineatul (1) revine statului membru care a eliberat documentul a cărui perioadă de valabilitate este mai lungă sau, în cazul în care perioada de valabilitate a unuia sau mai multora dintre acestea a expirat deja, statului membru care a eliberat documentul care este încă valabil. În cazul în care toate documentele au expirat, obligația de readmisie prevăzută la alineatul (1) revine statului membru care a eliberat documentul a cărui dată de expirare este cea mai recentă. În cazul în care nu se poate prezenta niciun astfel de document, obligația de readmisie prevăzută la alineatul (1) revine statului membru al cărui teritoriu a fost părăsit ultimul.
   (4)   După ce statul membru aprobă cererea de readmisie, Bosnia și Herțegovina eliberează persoanei a cărei readmisie a fost acceptată documentul de călătorie necesar pentru repatrierea sa.
   SECȚIUNEA III
   PROCEDURA DE READMISIE
   Articolul 6
   Principii
   (1)   Sub rezerva alineatului (2), orice transfer al unei persoane care urmează să fie readmisă pe baza uneia dintre obligațiile prevăzute la articolele 2-5 necesită prezentarea unei cereri de readmisie autorității competente a statului solicitat.
   (2)   Atunci când persoana care urmează să fie readmisă deține un document de călătorie sau o carte de identitate valabilă și, după caz, o viză valabilă sau un permis de ședere valabil eliberate de statul solicitat, nu este necesară prezentarea unei cereri de readmisie.
   Articolul 7
   Cererea de readmisie
   (1)   În măsura posibilului, cererea de readmisie trebuie să conțină următoarele informații:

               (a)

               datele personale ale persoanei care urmează să fie readmisă (de exemplu, numele, prenumele, data nașterii și, atunci când este posibil, locul nașterii și ultima adresă) și, după caz, datele personale ale copiilor minori necăsătoriți și/sau soțului/soției persoanei în cauză;

               (b)

               indicarea mijloacelor prin care vor fi furnizate dovezi ale cetățeniei, ale tranzitului, ale condițiilor pentru readmisia resortisanților țărilor terțe și a apatrizilor, precum și ale intrării și ale șederii ilegale sau dovezi prima facie ale acestora;

               (c)

               fotografia persoanei care urmează să fie readmisă.

         (2)   În măsura posibilului, cererea de readmisie conține de asemenea următoarele informații:

               (a)

               o declarație care să indice faptul că este posibil ca persoana care urmează să fie transferată să aibă nevoie de ajutor sau îngrijire, cu condiția ca persoana în cauză să fi consimțit în mod explicit la prezentarea unei astfel de declarații;

               (b)

               orice altă măsură de protecție sau de securitate ori informație privind starea de sănătate a persoanei în cauză, care poate fi necesară în cazul unui transfer individual.

         (3)   Un formular comun care urmează să fie utilizat pentru cererile de readmisie este prezentat în anexa 6 la prezentul acord.
   Articolul 8
   Mijloace de probă privind cetățenia
   (1)   Dovada cetățeniei, în temeiul articolului 2 alineatul (1) și al articolului 4 alineatul (1), se poate face, în special, prin intermediul documentelor enumerate în anexa 1, chiar dacă perioada lor de valabilitate a expirat. În cazul în care se prezintă astfel de documente, statele membre și Bosnia și Herțegovina recunosc reciproc cetățenia fără să fie necesară efectuarea unei investigații suplimentare. Dovada cetățeniei nu poate fi făcută prin documente false.
   (2)   Dovada prima facie a cetățeniei, în temeiul articolului 2 alineatul (1) și al articolului 4 alineatul (1), se poate face, în special, prin intermediul documentelor enumerate în anexa 2, chiar dacă perioada lor de valabilitate a expirat. În cazul în care se prezintă astfel de documente, statele membre și Bosnia și Herțegovina consideră că cetățenia este stabilită, cu excepția cazului în care pot dovedi contrariul. Dovada prima facie a cetățeniei nu poate fi făcută prin documente false.
   (3)   În cazul în care nu se poate prezenta niciunul dintre documentele enumerate în anexa 1 sau 2, reprezentanțele diplomatice și consulare competente ale statului solicitat în cauză întreprind, la cerere, demersurile necesare pentru a chestiona persoana care urmează să fie readmisă fără întârzieri nejustificate și în termen de cel mult 3 zile lucrătoare de la data la care la care a fost prezentată cererea, în vederea stabilirii cetățeniei persoanei în cauză.
   Articolul 9
   Mijloace de probă privind resortisanții țărilor terțe și apatrizii
   (1)   Dovada îndeplinirii condițiilor pentru readmisia resortisanților țărilor terțe și a apatrizilor, stabilite la articolul 3 alineatul (1) și la articolul 5 alineatul (1), se face, în special, prin intermediul mijloacelor de probă enumerate în anexa 3 la prezentul acord; aceasta nu poate fi făcută prin documente false. Statele membre și Bosnia și Herțegovina recunosc reciproc orice astfel de dovadă, fără a fi necesară efectuarea de investigații suplimentare.
   (2)   Dovada prima facie a îndeplinirii condițiilor pentru readmisia resortisanților țărilor terțe și a apatrizilor, stabilite la articolul 3 alineatul (1) și la articolul 5 alineatul (1), se face, în special, prin intermediul mijloacelor de probă enumerate în anexa 4 la prezentul acord; aceasta nu poate fi făcută prin documente false. În cazul în care se prezintă o astfel de dovadă prima facie, statele membre și Bosnia și Herțegovina consideră că sunt îndeplinite condițiile, cu excepția cazului în care pot dovedi contrariul.
   (3)   Ilegalitatea intrării, a prezenței sau a șederii se stabilește cu ajutorul documentelor de călătorie ale persoanei în cauză, din care lipsește viza necesară sau alt permis de ședere pe teritoriul statului solicitant. O declarație a statului solicitant conform căreia persoana în cauză a fost găsită fără a avea asupra sa documentele de călătorie, viza sau permisul de ședere necesar reprezintă, de asemenea, dovadă prima facie a ilegalității intrării, a prezenței sau a șederii.
   (4)   Dovada îndeplinirii condițiilor pentru readmisia foștilor resortisanți ai Republicii Socialiste Federative Iugoslavia, stabilite la articolul 3 alineatul (3), se face în special prin intermediul mijloacelor de probă enumerate în anexa 5a la prezentul acord; aceasta nu poate fi făcută prin documente false. Orice astfel de dovadă este recunoscută de Bosnia și Herțegovina, fără a fi necesară efectuarea de investigații suplimentare.
   (5)   Dovada prima facie a îndeplinirii condițiilor pentru readmisia foștilor resortisanți ai Republicii Socialiste Federative Iugoslavia, stabilite la articolul 3 alineatul (3), se face în special prin intermediul mijloacelor de probă enumerate în anexa 5b la prezentul acord; aceasta nu poate fi făcută prin documente false. În cazul în care se prezintă o astfel de dovadă prima facie, Bosnia și Herțegovina consideră că sunt îndeplinite condițiile, cu excepția cazului în care poate dovedi contrariul.
   (6)   În cazul în care nu se poate prezenta niciunul dintre documentele enumerate în anexele 5a și 5b, reprezentanțele diplomatice și consulare competente ale Bosniei și Herțegovinei întreprind, la cerere, demersurile necesare pentru a chestiona persoana care urmează să fie readmisă fără întârzieri nejustificate și cel târziu în termen de 3 zile lucrătoare de la data la care la care a fost prezentată cererea, în vederea stabilirii cetățeniei persoanei în cauză.
   Articolul 10
   Termene
   (1)   Cererea de readmisie se prezintă autorității competente a statului solicitat în termen de cel mult un an de la data la care autoritatea competentă a statului solicitant a luat cunoștință de faptul că un resortisant al unei țări terțe sau un apatrid nu îndeplinește sau nu mai îndeplinește condițiile în vigoare pentru intrarea, prezența sau șederea pe teritoriul său. În cazul în care obstacole de drept sau de fapt împiedică prezentarea cererii în termen, termenul se prelungește, la cererea statului solicitant, dar numai până la eliminarea obstacolelor respective.
   (2)   Atunci când se prezintă o cerere de readmisie, răspunsul se dă în scris în termen de 10 zile calendaristice în toate cazurile. Acest termen începe să curgă de la data primirii cererii de readmisie. În cazul în care nu se primește un răspuns în termenul menționat anterior, se consideră că transferul a fost aprobat.
   (3)   Atunci când obstacole de drept sau de fapt nu permit comunicarea în termen de 10 zile calendaristice a răspunsului privind cererea în cauză, acest termen poate fi prelungit, pe baza unei cereri motivate corespunzător, cu cel mult 6 zile calendaristice. În cazul în care nu se primește niciun răspuns în termenul prelungit menționat anterior, se consideră că transferul a fost aprobat.
   (4)   Atunci când o cerere de readmisie este refuzată, se prezintă motivele refuzului.
   (5)   După aprobarea unei cereri de readmisie sau, după caz, după expirarea termenului stabilit la alineatul (2), persoana în cauză este transferată în termen de trei luni. La cererea statului solicitant, acest termen poate fi prelungit cu perioada necesară pentru a soluționa obstacolele de drept sau de fapt.
   Articolul 11
   Modalitățile de transfer și modurile de transport
   (1)   Înaintea repatrierii unei persoane, autoritățile competente ale Bosniei și Herțegovinei și ale statului membru în cauză încheie în prealabil înțelegeri în scris cu privire la data transferului, punctul de intrare, eventualele escorte și alte informații relevante cu privire la transfer.
   (2)   Transportul poate fi aerian, maritim sau terestru. Repatrierea pe cale aeriană nu este limitată la utilizarea transportatorilor naționali ai Bosniei și Herțegovinei sau ai statului membru și se poate efectua prin curse regulate sau zboruri charter. În cazul repatrierii sub escortă, escorta nu se limitează la persoane autorizate din statul solicitant, cu condiția ca acestea să fie persoane autorizate din Bosnia și Herțegovina sau din orice stat membru.
   Articolul 12
   Readmisia din greșeală
   Statul solicitant reprimește orice persoană readmisă de statul solicitat în cazul în care se constată, în termen de 3 luni de la data transferului persoanei în cauză, că cerințele stabilite la articolele 2-5 nu sunt îndeplinite.
   În astfel de cazuri, dispozițiile procedurale ale prezentului acord se aplică mutatis mutandis și statul solicitat comunică, de asemenea, toate informațiile disponibile privind identitatea și cetățenia reale ale persoanei care urmează să fie reprimită.
   SECȚIUNEA IV
   OPERAȚIUNILE DE TRANZIT
   Articolul 13
   Principii
   (1)   Statele membre și Bosnia și Herțegovina limitează tranzitul resortisanților țărilor terțe și al apatrizilor la cazurile în care aceste persoane nu pot fi repatriate direct în statul de destinație.
   (2)   Bosnia și Herțegovina permite tranzitul resortisanților țărilor terțe și al apatrizilor la cererea unui stat membru, iar un stat membru autorizează tranzitul resortisanților țărilor terțe și al apatrizilor la cererea Bosniei și Herțegovinei, în cazul în care se asigură continuarea călătoriei în eventuale alte state de tranzit și readmisia de către statul de destinație.
   (3)   Tranzitul poate fi refuzat de Bosnia și Herțegovina sau de un stat membru:

               (a)

               în cazul în care resortisantul țării terțe sau apatridul se expune unui risc real de a fi supus torturii, unui tratament sau unei pedepse inumane sau degradante, pedepsei cu moartea sau persecutării pe motiv de rasă, religie, cetățenie, apartenență la un anumit grup social sau convingeri politice în statul de destinație sau în alt stat de tranzit; sau

               (b)

               în cazul în care resortisantul țării terțe sau apatridul va face obiectul unor sancțiuni penale în statul solicitat sau în alt stat de tranzit; sau

               (c)

               din motive de sănătate publică, de securitate națională, de ordine publică sau din cauza altor interese naționale ale statului solicitat.

         (4)   Bosnia și Herțegovina sau un stat membru poate retrage orice autorizație eliberată în cazul în care apar sau devin cunoscute ulterior împrejurări menționate la alineatul (3) care sunt de natură să împiedice operațiunea de tranzit sau dacă nu mai este asigurată continuarea călătoriei în eventuale alte state de tranzit sau readmisia de către statul de destinație. În acest caz, statul solicitant reprimește resortisantul țării terțe sau apatridul, în mod corespunzător și fără întârziere.
   Articolul 14
   Procedura de tranzit
   (1)   Cererea privind operațiunile de tranzit se adresează în scris autorității competente a statului solicitat și trebuie să conțină următoarele informații:

               (a)

               tipul tranzitului (aerian, maritim sau terestru), eventualele alte state de tranzit și destinația finală prevăzută;

               (b)

               datele personale ale persoanei în cauză (de exemplu, nume, prenume, numele dinaintea căsătoriei, alte nume folosite/sub care aceasta este cunoscută sau pseudonime, data nașterii, sexul și, dacă este posibil, locul nașterii, cetățenia, limba, tipul și numărul documentului de călătorie);

               (c)

               punctul de intrare prevăzut, momentul transferului și folosirea eventuală a unor escorte;

               (d)

               o declarație care să precizeze că, din punctul de vedere al statului solicitant, condițiile prevăzute la articolul 13 alineatul (2) sunt îndeplinite și că nu se cunoaște nici un motiv care să justifice un refuz în temeiul articolului 13 alineatul (3).

         Un formular comun pentru cererile de tranzit este prevăzut în anexa 7 la prezentul acord.
   (2)   În termen de 5 zile calendaristice de la primirea cererii, statul solicitat informează în scris statul solicitant cu privire la admisie, confirmând punctul de intrare și momentul prevăzut pentru admisie, sau informează statul solicitant cu privire la refuzul admisiei și cu privire la motivele acestui refuz.
   (3)   În cazul în care operațiunea de tranzit se efectuează pe cale aeriană, persoana care urmează să fie readmisă și eventualele escorte sunt scutite de obligația de a obține o viză de tranzit aeroportuar.
   (4)   Sub rezerva consultărilor reciproce, autoritățile competente ale statului solicitat acordă asistență în cazul operațiunilor de tranzit, în special prin supravegherea persoanelor în cauză și prin furnizarea de facilități corespunzătoare în acest sens.
   SECȚIUNEA V
   COSTURI
   Articolul 15
   Costuri de transport și de tranzit
   Fără a aduce atingere dreptului autorităților competente de a recupera costurile aferente readmisiei de la persoana care urmează să fie readmisă sau de la terți, toate costurile de transport suportate în temeiul prezentului acord în legătură cu readmisia și operațiunile de tranzit până la frontiera statului de destinație finală se suportă de către statul solicitant.
   SECȚIUNEA VI
   PROTECȚIA DATELOR ȘI CLAUZA DE NEAFECTARE
   Articolul 16
   Protecția datelor
   Comunicarea datelor cu caracter personal se efectuează numai dacă o astfel de comunicare este necesară pentru a pune în aplicare prezentul acord de către autoritățile competente ale Bosniei și Herțegovinei sau ale unui stat membru, după caz. Prelucrarea și tratarea datelor cu caracter personal într-un caz individual sunt supuse legislației interne a Bosniei și Herțegovinei și, atunci când autoritatea de supraveghere a protecției datelor este o autoritate competentă a unui stat membru, acestea sunt supuse dispozițiilor Directivei 95/46/CE (2) și legislației interne a statului membru în cauză adoptate în temeiul directivei respective. Se aplică, de asemenea, următoarele principii:

               (a)

               datele cu caracter personal trebuie prelucrate în mod corect și în conformitate cu dispozițiile legale;

               (b)

               datele cu caracter personal trebuie culese în scopul specific, explicit și legitim al punerii în aplicare a prezentului acord și nu trebuie prelucrate ulterior, de către autoritatea care le comunică sau de către cea care le primește, într-un mod incompatibil cu acest scop;

               (c)

               datele cu caracter personal trebuie să fie adecvate, pertinente și să nu fie excesive față de scopul pentru care acestea sunt culese și/sau prelucrate ulterior; mai specific, datele cu caracter personal comunicate pot privi numai următoarele elemente:

                           —

                           datele personale ale persoanei care urmează să fie transferată (de exemplu, nume, prenume, orice alte nume utilizate/sub care aceasta este cunoscută sau pseudonime, sex, stare civilă, data și locul nașterii, cetățenie actuală și orice cetățenie anterioară);

                           —

                           pașaportul, cartea de identitate sau permisul de conducere (numărul, perioada de valabilitate, data eliberării, autoritatea emitentă și locul eliberării);

                           —

                           locurile de oprire și itinerariile;

                           —

                           alte informații necesare pentru identificarea persoanei care urmează să fie transferată sau pentru examinarea cerințelor în materie de readmisie care decurg din prezentul acord;

               (d)

               datele cu caracter personal trebuie să fie exacte și, după caz, actualizate;

               (e)

               datele cu caracter personal trebuie păstrate într-o formă care să permită identificarea persoanelor respective pe o durată care să nu depășească perioada necesară scopului pentru care au fost culese datele sau pentru care sunt prelucrate ulterior;

               (f)

               atât autoritatea care comunică datele, cât și autoritatea care le primește iau toate măsurile rezonabile pentru a asigura, după caz, rectificarea, ștergerea sau blocarea datelor cu caracter personal atunci când prelucrarea nu respectă dispozițiile prezentului articol, în special din cauză că datele respective nu sunt adecvate, pertinente, exacte sau sunt excesive în raport cu scopul prelucrării. Aceasta include notificarea celeilalte părți cu privire la orice rectificare, ștergere sau blocare;

               (g)

               la cerere, autoritatea care primește datele informează autoritatea care comunică datele cu privire la utilizarea datelor comunicate și cu privire la rezultatele obținute în urma utilizării lor;

               (h)

               datele cu caracter personal nu pot fi comunicate decât autorităților competente. Transmiterea lor ulterioară altor organisme necesită acordul prealabil al autorității care le-a comunicat;

               (i)

               autoritatea care comunică datele și autoritatea care le primește au obligația să înregistreze în scris comunicarea și primirea datelor cu caracter personal.

         Articolul 17
   Clauza de neafectare
   (1)   Prezentul acord nu aduce atingere drepturilor, obligațiilor și responsabilităților Comunității, statelor membre și Bosniei și Herțegovinei care decurg din dreptul internațional, în special din:

               —

               Convenția privind statutul refugiaților din 28 iulie 1951, astfel cum a fost modificată prin Protocolul privind statutul refugiaților din 31 ianuarie 1967;

               —

               convențiile internaționale care stabilesc statul responsabil de examinarea cererilor de azil depuse;

               —

               Convenția europeană pentru apărarea drepturilor omului și a libertăților fundamentale din 4 noiembrie 1950;

               —

               Convenția împotriva torturii și a altor pedepse sau tratamente crude, inumane sau degradante din 10 decembrie 1984;

               —

               convențiile internaționale privind extrădarea și tranzitul;

               —

               convențiile internaționale multilaterale și acordurile multilaterale privind readmisia resortisanților străini.

         (2)   Nicio dispoziție din prezentul acord nu împiedică repatrierea unei persoane în temeiul altor înțelegeri formale sau informale.
   SECȚIUNEA VII
   PUNERE ÎN APLICARE ȘI EXECUTARE
   Articolul 18
   Comitetul mixt privind readmisia
   (1)   Părțile contractante își acordă reciproc asistență în ceea ce privește aplicarea și interpretarea prezentului acord. În acest scop, acestea instituie un Comitet mixt privind readmisia (denumit în continuare „comitetul”) care va avea în special următoarele sarcini:

               (a)

               monitorizarea executării prezentului acord;

               (b)

               decizia privind modalitățile de punere în aplicare necesare pentru aplicarea unitară a prezentului acord;

               (c)

               realizarea de schimburi de informații periodice cu privire la protocoalele de punere în aplicare întocmite de state membre individuale și Bosnia și Herțegovina în temeiul articolului 19;

               (d)

               recomandarea de modificări ale prezentului acord și ale anexelor acestuia.

         (2)   Deciziile comitetului sunt obligatorii pentru părțile contractante.
   (3)   Comitetul este compus din reprezentanți ai Comunității și ai Bosniei și Herțegovinei; Comunitatea este reprezentată de Comisie.
   (4)   Comitetul se reunește atunci când este necesar și la solicitarea uneia dintre părțile contractante.
   (5)   Comitetul își stabilește regulamentul de procedură.
   Articolul 19
   Protocoale de punere în aplicare
   (1)   La cererea unui stat membru sau a Bosniei și Herțegovinei, Bosnia și Herțegovina și un stat membru încheie un protocol de punere în aplicare care reglementează normele privind:

               (a)

               desemnarea autorităților competente, punctele de trecere a frontierei și schimbul de puncte de contact;

               (b)

               condițiile aplicabile repatrierii sub escortă, inclusiv tranzitului sub escortă al resortisanților țărilor terțe și al apatrizilor;

               (c)

               mijloace și documente suplimentare celor enumerate în anexele 1-5 la prezentul acord.

         (2)   Protocoalele de punere în aplicare menționate la alineatul (1) intră în vigoare numai după notificarea lor către Comitetul de readmisie menționat la articolul 18.
   (3)   Bosnia și Herțegovina acceptă să aplice în relațiile sale cu alt stat membru, la solicitarea acestuia din urmă, orice dispoziție a unui protocol de punere în aplicare încheiat cu un stat membru.
   Articolul 20
   Relația cu acordurile sau cu înțelegerile bilaterale de readmisie ale statelor membre
   Dispozițiile prezentului acord prevalează asupra dispozițiilor oricărui acord sau înțelegere bilaterală privind readmisia persoanelor care se află în situația de ședere ilegală care au fost sau pot fi încheiate, în temeiul articolului 19, între state membre individuale și Bosnia și Herțegovina, în măsura în care dispozițiile acestora din urmă sunt incompatibile cu cele ale prezentului acord.
   SECȚIUNEA VIII
   DISPOZIȚII FINALE
   Articolul 21
   Aplicare teritorială
   (1)   Sub rezerva alineatului (2), prezentul acord se aplică pe teritoriul pe care se aplică Tratatul de instituire a Comunității Europene și pe teritoriul Bosniei și Herțegovinei.
   (2)   Prezentul acord nu se aplică pe teritoriul Regatului Danemarcei.
   Articolul 22
   Intrarea în vigoare, durata și denunțarea acordului
   (1)   Prezentul acord se ratifică sau se aprobă de părțile contractante în conformitate cu procedurile respective ale acestora.
   (2)   Prezentul acord intră în vigoare în prima zi a celei de-a doua luni următoare datei la care părțile contractante își notifică îndeplinirea procedurilor menționate la alineatul (1).
   (3)   Prezentul acord se încheie pe o perioadă nelimitată.
   (4)   Fiecare parte contractantă poate suspenda temporar, integral sau parțial, punerea în aplicare a prezentului acord în ceea ce privește resortisanții țărilor terțe sau apatrizii, din motive de securitate, protecție a ordinii publice sau a sănătății publice, printr-o notificare oficială adresată celeilalte părți contractante și după consultarea în prealabil a comitetului menționat la articolul 18. Suspendarea intră în vigoare în a doua zi de la data efectuării unei astfel de notificări.
   (5)   Fiecare parte contractantă poate denunța prezentul acord printr-o notificare oficială adresată celeilalte părți contractante. Prezentul acord încetează să mai producă efecte la șase luni de la data efectuării unei astfel de notificări.
   Articolul 23
   Anexe
   Anexele 1-7 fac parte integrantă din prezentul acord.

      Încheiat la Bruxelles, optsprezece septembrie două mii șapte, în două exemplare, în fiecare dintre limbile oficiale ale părților, fiecare dintre aceste texte fiind egal autentice.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku zajednicu
         За Европску зајелницу
         Za Europsku zajednicu

         За Босна и Херцеговина
         Por Bosnia y Herzegovina
         Za Bosnu a Hercegovinu
         For Bosnien-Hercegovina
         Für Bosnien und Herzegowina
         Bosnia ja Hertsegoviina nimel
         Γiα τη Βοσνία-Ερζεγοβίνη
         For Bosnia and Herzegovina
         Pour la Bosnie-et-Herzégovine
         Per la Bosnia-Erzegovina
         Bosnijos ir Hercegovinos vardu
         Bosnijas un Hercegovinas vārdā
         Bosznia és Hercegovina részéről
         Għall-Bożnja u Ħerzegovina
         Voor Bosnië en Herzegovina
         W imieniu Bośni i Hercegowiny
         Pela Bósnia e Herzegovina
         Pentru Bosnia și Herţegovina
         Za Bosnu a Hercegovinu
         Za Bosno in Hercegovino
         Bosnia ja Hertsegovinan puolesta
         För Bosnien och Hercegovina
         Za Bosnu i Hercegovinu
         За Босну и Херцеговину
         Za Bosnu i Hercegovinu

      (1)  În conformitate cu formularul prevăzut în Recomandarea Consiliului UE din 30 noiembrie 1994.

      (2)  Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO L 281, 23.11.1995, p. 31).
   ANEXA 1
   LISTA COMUNĂ A DOCUMENTELOR A CĂROR PREZENTARE ESTE CONSIDERATĂ DOVADĂ A CETĂȚENIEI
   [ARTICOLUL 2 ALINEATUL (1), ARTICOLUL 4 ALINEATUL (1) ȘI ARTICOLUL 8 ALINEATUL (1)]

               —

               Pașapoarte sau documente de călătorie de orice tip (pașapoarte naționale, pașapoarte diplomatice, pașapoarte de serviciu, pașapoarte colective și pașapoarte provizorii, inclusiv pașapoarte pentru minori);

               —

               cărți de identitate de orice tip (inclusiv cărți de identitate temporare și provizorii și cărți de identitate militare);

               —

               carnete de marinar și carnete de serviciu pentru navigație interioară;

               —

               certificat de cetățenie și alte documente oficiale însoțite de alt document oficial care conține o fotografie a persoanei în cauză, care menționează sau indică în mod clar cetățenia.

         ANEXA 2
   LISTA COMUNĂ A DOCUMENTELOR A CĂROR PREZENTARE ESTE CONSIDERATĂ DOVADĂ PRIMA FACIE A CETĂȚENIEI
   [ARTICOLUL 2 ALINEATUL (1), ARTICOLUL 4 ALINEATUL (1) ȘI ARTICOLUL 8 ALINEATUL (2)]

               —

               Fotocopii ale oricăruia dintre documentele enumerate în anexa 1 la prezentul acord;

               —

               permise de conducere sau fotocopii ale acestora;

               —

               certificate de naștere sau fotocopii ale acestora;

               —

               legitimații de serviciu sau fotocopii ale acestora;

               —

               declarații ale martorilor;

               —

               declarații făcute de persoana în cauză și limba vorbită de aceasta, dovedită inclusiv prin rezultatele unui test oficial;

               —

               orice alt document susceptibil de a permite stabilirea cetățeniei persoanei în cauză.

         ANEXA 3
   LISTA COMUNĂ A DOCUMENTELOR CONSIDERATE DOVADĂ A ÎNDEPLINIRII CONDIȚIILOR PENTRU READMISIA RESORTISANȚILOR ȚĂRILOR TERȚE ȘI A APATRIZILOR
   [ARTICOLUL 3 ALINEATUL (1), ARTICOLUL 5 ALINEATUL (1) ȘI ARTICOLUL 9 ALINEATUL (1)]

               —

               Ștampile de intrare/ieșire sau un însemn similar în documentul de călătorie al persoanei în cauză sau o altă dovadă a intrării/ieșirii (de exemplu, fotografică);

               —

               orice tip de documente, certificate și facturi (de exemplu, facturi de hotel, programări la medic/stomatolog, cartele de acces în instituții publice/private, contracte de închiriere de mașini, chitanțe de cărți de credit etc.) care indică în mod clar că persoana în cauză a avut reședința pe teritoriul statului solicitat;

               —

               bilete nominale și/sau liste cu pasageri ale companiilor aeriene, feroviare, navale sau ale societăților de transport rutier care dovedesc prezența și itinerarul persoanei în cauză pe teritoriul statului solicitat;

               —

               informații care indică faptul că persoana în cauză a recurs la serviciile unui curier sau ale unei agenții de voiaj;

               —

               declarații oficiale făcute în special de personalul autorității de frontieră și de alți martori, care pot atesta că persoana în cauză a trecut frontiera;

               —

               declarație oficială făcută de persoana în cauză în cadrul unor proceduri judiciare sau administrative.

         ANEXA 4
   LISTA COMUNĂ A DOCUMENTELOR CONSIDERATE DOVADĂ PRIMA FACIE A ÎNDEPLINIRII CONDIȚIILOR PENTRU READMISIA CETĂȚENILOR ȚĂRILOR TERȚE ȘI A APATRIZILOR
   [ARTICOLUL 3 ALINEATUL (1), ARTICOLUL 5 ALINEATUL (1) ȘI ARTICOLUL 9 ALINEATUL (2)]

               —

               Descriere a locului și a împrejurărilor în care a fost interceptată persoana în cauză după ce a intrat pe teritoriul statului în cauză, făcută de către autoritățile relevante ale statului solicitant;

               —

               informații privind identitatea și/sau șederea unei persoane, furnizate de o organizație internațională (de exemplu, Înaltul Comisariat al ONU pentru Refugiați – UNHCR);

               —

               rapoarte/confirmarea informațiilor de către membri ai familiei, tovarăși de călătorie etc.;

               —

               declarație a persoanei în cauză.

         ANEXA 5
   LISTA DOCUMENTELOR CONSIDERATE DOVADĂ A ÎNDEPLINIRII CONDIȚIILOR PENTRU READMISIA FOȘTILOR RESORTISANȚI AI REPUBLICII SOCIALISTE FEDERATIVE IUGOSLAVIA SAU DOVADĂ PRIMA FACIE A ÎNDEPLINIRII ACESTOR CONDIȚII
   [ARTICOLUL 3 ALINEATUL (3) ȘI ARTICOLUL 9 ALINEATELE (4) ȘI (5)]
   Anexa 5a (Documente considerate drept dovadă)

               —

               Certificate de naștere sau fotocopii ale acestora eliberate de fosta Republică Socialistă Federativă Iugoslavia;

               —

               documente publice sau fotocopii ale acestora eliberate de Bosnia și Herțegovina sau de fosta Republică Socialistă Federativă Iugoslavia, în care se indică locul nașterii și/sau domiciliul, în conformitate cu dispozițiile articolului 3 alineatul (3).

         Anexa 5b (Documente considerate drept dovadă prima facie)

               —

               Alte documente sau certificate sau fotocopii ale acestora din care rezultă locul nașterii pe teritoriul Bosniei și Herțegovinei;

               —

               declarație oficială făcută de persoana în cauză în cadrul unor proceduri judiciare sau administrative.

         ANEXA 6

   ANEXA 7

   DECLARAȚIE COMUNĂ PRIVIND ARTICOLELE 3 ȘI 5
   Părțile vor depune eforturi să repatrieze în țara de origine orice resortisant al unei țări terțe care nu îndeplinește sau nu mai îndeplinește condițiile legale în vigoare pentru intrarea, prezența sau șederea pe teritoriile respective ale acestora.
   DECLARAȚIE COMUNĂ PRIVIND DANEMARCA
   Părțile contractante iau act de faptul că prezentul acord nu se aplică teritoriului Regatului Danemarcei și nici resortisanților Regatului Danemarcei. În aceste condiții, este oportun ca Bosnia și Herțegovina și Danemarca să încheie un acord de readmisie în aceleași condiții ca cele prevăzute în prezentul acord.
   DECLARAȚIE COMUNĂ PRIVIND ISLANDA ȘI NORVEGIA
   Părțile contractante iau act de relațiile strânse existente între Comunitatea Europeană și Islanda și Norvegia, în special în temeiul Acordului din 18 mai 1999 privind asocierea acestor țări la punerea în aplicare, asigurarea respectării și dezvoltarea acquis-ului Schengen. În aceste condiții, este oportun ca Bosnia și Herțegovina să încheie un acord de readmisie cu Islanda și Norvegia în aceleași condiții ca cele prevăzute în prezentul acord.
   DECLARAȚIE COMUNĂ PRIVIND ELVEȚIA
   Părțile contractante iau notă de faptul că Uniunea Europeană, Comunitatea Europeană și Elveția au semnat un acord privind asocierea Elveției la punerea în aplicare, asigurarea respectării și dezvoltarea acquis-ului Schengen. Este oportun ca, după intrarea în vigoare a acordului de asociere menționat, Bosnia și Herțegovina să încheie un acord de readmisie cu Elveția în aceleași condiții ca cele prevăzute în prezentul acord.


title: Decizia (UE) 2015/738 a Parlamentului European și a Consiliului din 29 aprilie 2015 privind mobilizarea Fondului european de ajustare la globalizare (cererea EGF/2014/017 FR/Mory-Ducros, prezentată de Franța)

text:
               8.5.2015

               RO

               Jurnalul Oficial al Uniunii Europene

               L 117/47

         DECIZIA (UE) 2015/738 A PARLAMENTULUI EUROPEAN ȘI A CONSILIULUI
   din 29 aprilie 2015
   privind mobilizarea Fondului european de ajustare la globalizare (cererea EGF/2014/017 FR/Mory-Ducros, prezentată de Franța)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (1), în special articolul 15 alineatul (4),
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 13,
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) a fost creat pentru a oferi sprijin lucrătorilor concediați și persoanelor care desfășoară o activitate independentă a căror activitate a încetat din cauza modificărilor structurale majore intervenite în practicile comerciale internaționale, generate de globalizare, ca urmare a continuării crizei economice și financiare mondiale care a făcut obiectul Regulamentului (CE) nr. 546/2009 al Parlamentului European și al Consiliului (3) sau ca urmare a unei noi crize economice și financiare mondiale, precum și pentru a le oferi asistență în reintegrarea pe piața muncii.

               (2)

               Articolul 12 din Regulamentul (UE, Euratom) nr. 1311/2013 al Consiliului (4) permite mobilizarea FEG în limita unei sume anuale maxime de 150 de milioane EUR (la prețurile din 2011).

               (3)

               La 6 octombrie 2014, Franța a prezentat o cerere de mobilizare a FEG cu privire la concedierile efectuate de Mory-Ducros SAS din Franța, pe care a completat-o cu informații suplimentare, astfel cum se prevede la articolul 8 alineatul (3) din Regulamentul (UE) nr. 1309/2013. Această cerere îndeplinește condițiile pentru stabilirea unei contribuții financiare din partea FEG, astfel cum sunt prevăzute la articolul 13 din Regulamentul (UE) nr. 1309/2013.

               (4)

               Prin urmare, ar trebui mobilizat FEG pentru a oferi o contribuție financiară în valoare de 6 052 200 EUR ca răspuns la cererea depusă de Franța,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2015, se mobilizează Fondul european de ajustare la globalizare pentru alocarea sumei de 6 052 200 EUR, sub formă de credite de angajament și credite de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 29 aprilie 2015.

            Pentru Parlamentul European

            Președintele

         M. SCHULZ

            Pentru Consiliu

            Președintele

         Z. KALNIŅA-LUKAŠEVICA

      (1)  JO L 347, 20.12.2013, p. 855.

      (2)  JO C 373, 20.12.2013, p. 1.

      (3)  Regulamentul (CE) nr. 546/2009 al Parlamentului European și al Consiliului din 18 iunie 2009 de modificare a Regulamentului (CE) nr. 1927/2006 privind crearea Fondului european de ajustare la globalizare (JO L 167, 29.6.2009, p. 26).

      (4)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).


title: Decizia Comitetului european pentru risc sistemic din 12 octombrie 2016 de modificare a Deciziei CERS/2011/1 de adoptare a Regulamentului de procedură al Comitetului european pentru risc sistemic (CERS/2016/13)

text:
               25.11.2016

               RO

               Jurnalul Oficial al Uniunii Europene

               C 437/8

         DECIZIA COMITETULUI EUROPEAN PENTRU RISC SISTEMIC
   din 12 octombrie 2016
   de modificare a Deciziei CERS/2011/1 de adoptare a Regulamentului de procedură al Comitetului european pentru risc sistemic
   (CERS/2016/13)
   (2016/C 437/05)
   CONSILIUL GENERAL AL COMITETULUI EUROPEAN PENTRU RISC SISTEMIC,
   având în vedere Regulamentul (UE) nr. 1092/2010 al Parlamentului European și al Consiliului din 24 noiembrie 2010 privind supravegherea macroprudențială la nivelul Uniunii Europene a sistemului financiar și de înființare a unui Comitet european pentru risc sistemic (1), în special articolul 6 alineatul (4),
   având în vedere Regulamentul (UE) nr. 1096/2010 al Consiliului din 17 noiembrie 2010 privind acordarea unor competențe specifice Băncii Centrale Europene referitoare la funcționarea Comitetului european pentru risc sistemic (2),
   întrucât:

               (1)

               Avertismentele și recomandările emise de Comitetul european pentru risc sistemic (CERS) sunt instrumente juridice care trebuie notificate în mod corespunzător destinatarilor acestora. Articolul 19 alineatul (2) din Decizia CERS/2011/1 a Comitetului european pentru risc sistemic (3) impune ca președintele CERS să semneze avertismentele și recomandările CERS.

               (2)

               În viitor, fiecare avertisment sau recomandare CERS ar trebui semnată de șeful secretariatului CERS pentru a îi certifica conformitatea cu decizia Consiliului general.

               (3)

               Prin urmare, Decizia CERS/2011/1 ar trebui modificată în mod corespunzător,

         ADOPTĂ PREZENTA DECIZIE:
   Articol unic
   Modificări
   Decizia CERS/2011/1 se modifică după cum urmează:

               1.

               la articolul 5, alineatul (4) se înlocuiește cu următorul text:
               „(4)   Președintele CERS prezintă membrilor Consiliului general proiectul de proces-verbal pentru observații și aprobare prin intermediul unei proceduri scrise cel târziu la două săptămâni după reuniune sau, dacă acest lucru nu este posibil, la următoarea reuniune. După aprobare, acesta este semnat de șeful secretariatului CERS.”;

               2.

               la articolul 10, alineatul (3) se înlocuiește cu următorul text:
               „(3)   Șeful secretariatului CERS pregătește proiectul de rezumat al dezbaterilor din cadrul reuniunilor Comitetului director și îl prezintă pentru observații și aprobare membrilor Comitetului director prin intermediul unei proceduri scrise, de regulă înaintea următoarei reuniuni a Consiliului general. Rezumatul deliberărilor este semnat de șeful secretariatului CERS.”;

               3.

               la articolul 19, alineatul (2) se înlocuiește cu următorul text:
               „(2)   Avertismentele și recomandările CERS sunt adoptate de Consiliul general și sunt semnate de șeful secretariatului CERS pentru a le certifica conformitatea cu decizia Consiliului general.”

      Adoptată la Frankfurt pe Main, 12 octombrie 2016.

            Președintele CERS

         Mario DRAGHI

      (1)  JO L 331, 15.12.2010, p. 1.

      (2)  JO L 331, 15.12.2010, p. 162.

      (3)  Decizia CERS/2011/1 a Comitetului european pentru risc sistemic din 20 ianuarie 2011 de adoptare a Regulamentului de procedură al Comitetului european pentru risc sistemic (JO C 58, 24.2.2011, p. 4).


title: 2013/474/UE: Decizia Consiliului din 23 septembrie 2013 de numire a trei membri cehi și a doi supleanți cehi în cadrul Comitetului Regiunilor

text:
               27.9.2013

               RO

               Jurnalul Oficial al Uniunii Europene

               L 255/18

         DECIZIA CONSILIULUI
   din 23 septembrie 2013
   de numire a trei membri cehi și a doi supleanți cehi în cadrul Comitetului Regiunilor
   (2013/474/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului ceh,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Trei locuri de membri în cadrul Comitetului Regiunilor au devenit vacante ca urmare a încheierii mandatelor domnului Stanislav EICHLER, domnului Jaroslav PALAS și doamnei Jana VAŇHOVÁ. Două locuri de supleanți în cadrul Comitetului Regiunilor au devenit vacante ca urmare a încheierii mandatelor domnului Radko MARTÍNEK și domnului Martin TESAŘÍK,

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               (a)

               în calitate de membri:

                           —

                           doamna Jana VAŇHOVÁ, Náměstkyně hejtmana Ústeckého kraje;

                           —

                           domnul Martin PŮTA, Hejtman Libereckého kraje;

                           —

                           domnul Miroslav NOVÁK, Hejtman Moravskoslezského kraje;

                     și

               (b)

               în calitate de supleanți:

                           —

                           dr. Martin NETOLICKÝ, Hejtman Pardubického kraje;

                           —

                           domnul Jiří ROZBOŘIL, Hejtman Olomouckého kraje.

         Articolul 2
   Prezenta decizie intră în vigoare la data adoptării.

      Adoptată la Bruxelles, 23 septembrie 2013.

            Pentru Consiliu

            Președintele

         V. JUKNA

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.


title: 2008/195/CE: Decizia Consiliului din 18 februarie 2008 privind încheierea Acordului între Comunitatea Europeană și Republica Kârgâzstan privind anumite aspecte ale serviciilor aeriene

text:
               5.3.2008

               RO

               Jurnalul Oficial al Uniunii Europene

               L 60/29

      DECIZIA CONSILIULUI

   din 18 februarie 2008
   privind încheierea Acordului între Comunitatea Europeană și Republica Kârgâzstan privind anumite aspecte ale serviciilor aeriene
   (2008/195/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 80 alineatul (2), coroborat cu articolul 300 alineatul (2) primul paragraf prima teză și cu articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European,
   întrucât:

               (1)

               La 5 iunie 2003, Consiliul a autorizat Comisia să înceapă negocierile cu țările terțe privind înlocuirea anumitor dispoziții din acordurile bilaterale în vigoare cu un acord comunitar.

               (2)

               Comisia a negociat, în numele Comunității, un acord cu Republica Kârgâzstan privind anumite aspecte ale serviciilor aeriene (denumit în continuare „acordul”), în conformitate cu mecanismele și directivele din anexa la decizia Consiliului referitoare la autorizarea Comisiei de a începe negocierile cu țările terțe privind înlocuirea anumitor dispoziții din acordurile bilaterale în vigoare cu un acord comunitar.

               (3)

               Acordul a fost semnat în numele Comunității Europene, sub rezerva eventualei sale încheieri la o dată ulterioară, în conformitate cu Decizia 2007/470/CE a Consiliului (1).

               (4)

               Acordul ar trebui aprobat,

         DECIDE:
   Articolul 1
   Acordul între Comunitatea Europeană și Republica Kârgâzstan privind anumite aspecte ale serviciilor aeriene se aprobă prin prezenta decizie în numele Comunității.
   Articolul 2
   Președintele Consiliului este autorizat să desemneze persoana împuternicită să procedeze la notificarea prevăzută la articolul 9 alineatul (1) din acord.

      Adoptată la Bruxelles, 18 februarie 2008.

            Pentru Consiliu

            Președintele

         D. RUPEL

      (1)  JO L 179, 7.7.2007, p. 38.


title: Decizia (PESC) 2017/632 a Consiliului din 3 aprilie 2017 de modificare a Deciziei 2014/129/PESC de promovare a unei rețele europene de grupuri de reflecție independente în domeniul neproliferării, în sprijinul punerii în aplicare a Strategiei UE împotriva proliferării armelor de distrugere în masă

text:
               4.4.2017

               RO

               Jurnalul Oficial al Uniunii Europene

               L 90/10

         DECIZIA (PESC) 2017/632 A CONSILIULUI
   din 3 aprilie 2017
   de modificare a Deciziei 2014/129/PESC de promovare a unei rețele europene de grupuri de reflecție independente în domeniul neproliferării, în sprijinul punerii în aplicare a Strategiei UE împotriva proliferării armelor de distrugere în masă
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28 alineatul (1) și articolul 31 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 10 martie 2014, Consiliul a adoptat Decizia 2014/129/PESC (1).

               (2)

               Decizia 2014/129/PESC prevede un termen de punere în aplicare de 36 de luni pentru proiectele care privesc activități specifice, care începe de la data încheierii acordului de finanțare încheiat între Comisie și entitatea de punere în aplicare („Consorțiul UE pentru neproliferare”).

               (3)

               La 9 decembrie 2016, Consorțiul UE pentru neproliferare a solicitat Uniunii autorizarea prelungirii până la 2 iulie 2017 a termenului de punere în aplicare, pentru a face posibilă continuarea punerii în aplicare a activităților după termenul de punere în aplicare de 36 de luni.

               (4)

               Continuarea activităților specifice, conform solicitării Consorțiului UE pentru neproliferare, se poate desfășura fără implicații în ceea ce privește resursele.

               (5)

               Decizia 2014/129/PESC ar trebui, prin urmare, să fie modificată pentru a permite punerea completă în aplicare a activităților menționate în decizie, prin prelungirea în mod corespunzător a duratei sale,

         ADOPTĂ PREZENTA DECIZIE:
   Articolul 1
   Decizia 2014/129/PESC se modifică după cum urmează:

               1.

               Articolul 1 alineatul (3) litera (a) se înlocuiește cu următorul text:

                           „(a)

                           furnizarea mijloacelor pentru organizarea a patru reuniuni consultative anuale și a până la opt seminare ad-hoc pentru experți și practicieni referitoare la toate chestiunile privind neproliferarea și dezarmarea, acoperind atât armele neconvenționale, cât și armele convenționale, în vederea transmiterii de rapoarte și/sau recomandări reprezentanților ÎR;”.

               2.

               Articolul 5 alineatul (2) se înlocuiește cu următorul text:
               „(2)   Prezenta decizie expiră la 2 iulie 2017.”

               3.

               Anexa se modifică după cum urmează:

                           (a)

                           secțiunea 3.1 se înlocuiește cu următorul text:„3.1.
                              Proiectul nr. 1: Organizarea a patru reuniuni consultative anuale și a până la opt seminare ad-hoc pentru diplomați și experți din mediul academic, urmate de un raport și/sau recomandări”;

                           (b)

                           prima frază din secțiunea 3.1.3 se înlocuiește cu următorul text:
                           „Proiectul prevede organizarea a patru reuniuni consultative anuale și a până la opt seminare ad-hoc între experți, cu pregătirea rapoartelor și/sau a recomandărilor conexe.”;

                           (c)

                           în secțiunea 3.2.3 se adaugă următoarea liniuță:

                                       „—

                                       Activități pregătitoare pentru asigurarea logisticii pentru următoarea conferință anuală”;

                           (d)

                           secțiunea 4 se înlocuiește cu următorul text:
                           „4.   Durata

                           Prezenta decizie expiră la 2 iulie 2017.”

         Articolul 2
   Prezenta decizie intră în vigoare la data adoptării.

      Adoptată la Luxemburg, 3 aprilie 2017.

            Pentru Consiliu

            Președintele

         F. MOGHERINI

      (1)  Decizia 2014/129/PESC a Consiliului din 10 martie 2014 de promovare a unei rețele europene de grupuri de reflecție independente în domeniul neproliferării, în sprijinul punerii în aplicare a Strategiei UE împotriva proliferării armelor de distrugere în masă (JO L 71, 12.3.2014, p. 3).


title: Decizia Consiliului din 25 august 2003 de adoptare a unor măsuri privind Liberia în conformitate cu articolul 96 din Acordul de parteneriat ACP-CE într-un caz de urgență specială

text:
Anunţ juridic important

|

32003D0631

Jurnalul Oficial L 220 , 03/09/2003 p. 0003 - 0004 ediţie specială în limba cehă capitol 11 volum 48 p. 21  - 23 ediţie specială în limba estonă capitol 11 volum 48 p. 21  - 23 ediţie specială în limba maghiară capitol 11 volum 48 p. 21  - 23 ediţie specială în limba lituaniană capitol 11 volum 48 p. 21  - 23 LV.ES capitol 11 volum 48 p. 21  - 23 MT.ES capitol 11 volum 48 p. 21  - 23 PL.ES capitol 11 volum 48 p. 21  - 23 SK.ES capitol 11 volum 48 p. 21  - 23 ediţie specială în limba slovenă capitol 11 volum 48 p. 21  - 23

		20030825Decizia Consiliuluidin 25 august 2003de adoptare a unor măsuri privind Liberia în conformitate cu articolul 96 din Acordul de parteneriat ACP-CE într-un caz de urgență specială(2003/631/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 300 alineatul (2) al doilea paragraf,având în vedere Acordul intern dintre reprezentanții guvernelor statelor membre reuniți în cadrul Consiliului privind măsurile care trebuie adoptate și procedurile care trebuie urmate pentru punerea în aplicare a Acordului de parteneriat ACP-CE [1], în special articolul 3,având în vedere propunerea Comisiei,întrucât:(1) Decizia 2002/274/CE a Consiliului din 25 martie 2002 de încheiere a consultărilor cu Liberia în conformitate cu articolele 96 și 97 din Acordul de parteneriat ACP-CE [2] prevede adoptarea de măsuri adecvate în sensul articolului 96 alineatul (2) litera (c) și al articolului 97 alineatul (3) din Acordul de parteneriat ACP-CE.(2) Elementele esențiale menționate la articolul 9 din Acordul de parteneriat ACP-CE continuă să fie încălcate de Guvernul Liberiei, iar condițiile actuale din Liberia nu asigură respectarea drepturilor omului, a principiilor democratice și a statului de drept.(3) Situația politică și cea a securității din Liberia s-au deteriorat dramatic de la adoptarea Deciziei 2002/274/CE. Această situație reprezintă, prin urmare, un caz de urgență specială în sensul articolului 96 alineatul (2) litera (b) din Acordul de parteneriat ACP-CE.(4) În consecință, este necesar să se revizuiască condițiile în care fondurile alocate Liberiei pot fi puse la dispoziție pentru a permite sprijinirea procesului de pace din Liberia, în special prin sprijinirea posibilă a operațiunilor de menținere a păcii, un program de demobilizare și reintegrare, consolidarea instituțiilor și restaurarea structurilor democratice,DECIDE:Articolul 1Măsurile menționate în proiectul de scrisoare anexat, adresat Ministrului Afacerilor Externe din Liberia, sunt adoptate ca măsuri adecvate în caz de urgență specială în sensul articolului 96 alineatul (2) literele (b) și (c) din Acordul de parteneriat ACP-CE. Aceste măsuri expiră la 31 decembrie 2004. Această dată nu aduce atingere aplicării unor date specifice de expirare conținute în instrumentele financiare reglementate de prezenta decizie.Articolul 2Măsurile adoptate de Comunitate și menționate la articolul 2 din Decizia 2002/274/CE nu se mai aplică de la data intrării în vigoare a prezentei decizii.Rezultatul consultărilor prezentat în proiectul de scrisoare anexat la Decizia 2002/274/CE nu este afectat.Articolul 3Prezenta decizie intră în vigoare la data adoptării.Articolul 4Prezenta decizie se publică în Jurnalul Oficial al Uniunii Europene.Adoptată la Bruxelles, 25 august 2003.Pentru ConsiliuPreședinteleF. Frattini[1] JO L 317, 15.12.2000, p. 376.[2] JO L 96, 13.4.2002, p. 23.--------------------------------------------------20030825ANEXĂPROIECT DE SCRISOARE CĂTRE MINISTRUL AFACERILOR EXTERNE DIN LIBERIAE.S. domnul Monie CaptanMinistrul Afacerilor ExterneLiberiaStimate domnule ministru,Uniunea Europeană este profund îngrijorată de situația actuală de securitate din țara dumneavoastră și dorește să sprijine restabilirea păcii și a stabilității. În consecință, intenționează să acorde sprijin financiar pentru o operațiune de menținere a păcii în Liberia. Uniunea Europeană dorește, de asemenea, să pună la dispoziție fonduri pentru alte măsuri care să însoțească procesul de pace după încheierea și semnarea unui acord de pace global.În consecință, Comunitatea s-a decis să înlocuiască măsurile menționate în scrisoarea sa nr. SGS 272745 din 27 martie 2002 cu următoarele noi măsuri, motivate de un caz de urgență specială în sensul articolului 96 alineatul (2) litera (b) din Acordul de parteneriat ACP-CE, în ceea ce privește aplicarea ajutorului său:- urmărirea regulată va fi asigurată prin intermediul unui dialog politic strâns la care participă președinția Uniunii Europene și Comisia Europeană și al unor revizuiri politice semestriale;- va continua punerea în aplicare a proiectelor în desfășurare finanțate în temeiul articolului 72 din Acordul de parteneriat ACP-CE, care se ridică în prezent la 25 milioane EUR și destinate să răspundă nevoilor persoanelor strămutate;- nu sunt afectate contribuțiile la proiectele regionale, acțiunile cu caracter umanitar, cooperarea comercială și preferințele comerciale;- sprijin instituțional destinat să permită punerea în aplicare a măsurilor menite să îndeplinească angajamentele asumate în cadrul consultărilor;- capitolul 1 din anexa 4 la Acordul de parteneriat ACP-CE este suspendat. Soldurile rămase pentru Liberia din al optulea FED sunt disponibile imediat pentru aplicare. Fondurile acoperă sprijinul pentru procesul de pace din Liberia, care ar putea include sprijin pentru o operațiune de menținere a păcii în Liberia, un program de demobilizare și reintegrare, consolidarea instituțiilor și restaurarea structurilor democratice eficiente;- notificarea alocării în cadrul celui de-al nouălea FED va fi efectuată după intrarea în vigoare a acordului global de pace și după ce părțile semnatare și-au luat angajamente pentru aplicarea acordului conform prevederilor. Decizia de notificare va fi adoptată în urma unei revizuiri politice semestriale, în conformitate cu prima liniuță. Suspendarea capitolului 1 din anexa 4 la Acordul de parteneriat ACP-CE menționată la liniuța anterioară nu se aplică punerii în aplicare a alocării în cadrul celui de-al nouălea FED;- Comisia va continua să își exercite funcția de responsabil național cu autorizarea finanțării în numele acestuia din urmă pentru aplicarea soldurilor celui de-al optulea FED prevăzut anterior.Uniunea Europeană va continua să urmărească îndeaproape situația din Liberia. Propunem ca dialogul nostru politic intensiv să continue, pe baza articolului 8 din Acordul de parteneriat ACP-CE și pe baza rezultatului consultărilor stabilit în scrisoarea noastră nr. SGS 272745 din 27 martie 2002.Cu respect,Pentru ComisiePentru Consiliu--------------------------------------------------


title: 2009/901/CE: Decizia Consiliului din 30 noiembrie 2009 privind încheierea Acordului dintre Comunitatea Europeană și Federația Saint Kitts și Nevis privind exonerarea de obligația de a deține viză de scurtă ședere

text:
               8.12.2009

               RO

               Jurnalul Oficial al Uniunii Europene

               L 321/43

         DECIZIA CONSILIULUI
   din 30 noiembrie 2009
   privind încheierea Acordului dintre Comunitatea Europeană și Federația Saint Kitts și Nevis privind exonerarea de obligația de a deține viză de scurtă ședere
   (2009/901/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 62 punctul (2) litera (b) subpunctul (i), coroborat cu articolul 300 alineatul (2) primul paragraf prima teză și cu articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European (1),
   întrucât:

               (1)

               Comisia a negociat, în numele Comunității Europene, un acord cu Federația Saint Kitts și Nevis privind exonerarea de obligația de a deține viză de scurtă ședere (denumit în continuare „acordul”).

               (2)

               Acordul a fost semnat, în numele Comunității, la 28 mai 2009, și a fost aplicat cu titlu provizoriu de la data respectivă, sub rezerva încheierii sale la o dată ulterioară, în conformitate cu Decizia 2009/483/CE a Consiliului (2).

               (3)

               Acordul ar trebui aprobat.

               (4)

               Prin acord se instituie un comitet mixt de gestionare a acordului, care ar trebui să-și adopte regulamentul de procedură. Este necesar să se prevadă o procedură simplificată pentru stabilirea poziției Comunității privind adoptarea respectivului regulament de procedură.

               (5)

               În conformitate cu articolele 1 și 2 din Protocolul privind poziția Regatului Unit și a Irlandei, anexat la Tratatul privind Uniunea Europeană și la Tratatul de instituire a Comunității Europene, și fără a aduce atingere articolului 4 din respectivul protocol, nu participă la adoptarea prezentei decizii care, prin urmare, nu li se aplică și nu prevede obligații pentru acestea,

         DECIDE:
   Articolul 1
   Acordul între Comunitatea Europeană și Federația Saint Kitts și Nevis privind exonerarea de obligația de a deține viză de scurtă ședere (3) se aprobă, prin prezenta decizie, în numele Comunității.
   Articolul 2
   Președintele Consiliului efectuează notificarea prevăzută la articolul 8 alineatul (1) din acord (4).
   Articolul 3
   Comunitatea este reprezentată de către Comisie, care este asistată de experți ai statelor membre, în cadrul comitetului mixt de experți instituit prin articolul 6 din acord.
   Articolul 4
   După consultarea unui comitet special desemnat de Consiliu, Comisia stabilește poziția Comunității în cadrul comitetului mixt de experți în ceea ce privește adoptarea regulamentului de procedură al acestuia, astfel cum se prevede la articolul 6 alineatul (4) din acord.
   Articolul 5
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 30 noiembrie 2009.

            Pentru Consiliu

            Președintele

         B. ASK

      (1)  Avizul din 20 octombrie 2009 (nepublicat încă în Jurnalul Oficial).

      (2)  JO L 169, 30.6.2009, p. 37.

      (3)  Textul acordului se găsește în JO L 169, 30.6.2009, p. 38.

      (4)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.